Martin Henriksen (DF), 2008-04-15:
Det her lovforslag, det her initiativ, er jo sådan set udtryk for den udlændingepolitik, som har været ført siden 2001-2002, og som går på to ben, hvis man kan sige det sådan.
På den ene side har vi strammet op over for de landegrupper, som vi ved der er behov for at stramme op over for, og som vi ved ikke bidrager nok til det danske samfund, og på den anden side siger man så, at hvis folk kommer til Danmark og ønsker at bidrage på en fornuftig måde - økonomisk osv. og med hensyn til samfundsudviklingen generelt - jamen så er der mulighed for det.
Det er også vigtigt at sige, at der bl.a. også er mulighed for at skrue op og skrue ned for mængden af udenlandsk arbejdskraft, alt efter hvordan situationen er herhjemme.
Siden 2001 har et flertal i Folketinget ført en stram og retfærdig udlændingepolitik, og politikken har gjort, at antallet af asylansøgere og antallet af personer, der har fået asyl, er faldet drastisk, og det er positivt for det danske samfund.
Det betyder i realiteten, at Danmark fuldstændig har skiftet kurs på udlændingeområdet, men det betyder ikke, at Danmark er blevet et lukket land for udlændinge.
Derimod betyder det, at vi nu fører en klog og fornuftig udlændingepolitik, hvor vi - som jeg også sagde før - i grove træk siger nej til dem, der ikke bidrager, og ja til dem, der rent faktisk vil og kan bidrage til en positiv udvikling i Danmark.
Dette lovforslag udmønter dele af jobplanen.
Med forslaget styrkes private og offentlige virksomheders muligheder for at tiltrække udenlandsk arbejdskraft på områder, hvor der er mangel på kvalificeret arbejdskraft.
Det foreslås, at den nuværende greencardordning udvides efter canadisk forbillede; den nye greencardordning vil give udlændinge adgang til både at opholde sig i og arbejde i Danmark, og et greencard vil fortsat blive tildelt efter et pointsystem til udlændinge med særlige kvalifikationer som følge af uddannelse, sprogfærdigheder m.v.
Det støtter Dansk Folkeparti.
Som noget nyt foreslås der med lovforslaget indført en koncernopholdstilladelse, som giver virksomheder her i landet mulighed for, at ansatte i en udenlandsk del af virksomheden periodevis kan tage ophold og arbejde for virksomheden her i landet.
Ved jobskifte foreslås det, at udlændinge omfattet af positivlisten og den foreslåede beløbsordning, som uforskyldt bliver ledige, får mulighed for at blive i Danmark i 6 måneder for at søge nyt arbejde.
Igen er der tale om en fornuftig måde at styre udviklingen på, og får man ikke et nyt arbejde, inddrages opholdstilladelsen.
Med jobplanen gennemføres også en række administrative lettelser, som f.eks. at relevante blanketter, der skal udfyldes af arbejdstagere, oversættes til de relevante sprog.
Det vil typisk være engelsk, tysk og polsk.
Og der kommer et tilbud om internetkurser i dansk, som kan påbegyndes, inden den pågældende person kommer til Danmark.
Med henblik på at sikre en balanceret udvikling vil arbejdsmarkedets parter to gange årligt blive indkaldt for at diskutere udviklingen, ligesom forligskredsen også har mulighed for at skrue op og skrue ned for indvandringen af personer, der kommer for at arbejde, alt efter hvad der er gavnligt for det danske samfund.
Udenlandske arbejdstagere får fremover tilbudt en pakke, som indeholder en beskrivelse af danske forhold, og der vil være mulighed for at få tilknyttet en person, der kan introducere vedkommende og vedkommendes familie til lokalsamfundet og foreningslivet.
I Dansk Folkeparti er vi tilfredse med aftalen og med lovforslaget.
Det er dog også vigtigt at understrege, at vi med jobplanen tager en række andre initiativer, bl.a. indføres der bedre vilkår, således at førtidspensionister og folkepensionister og ældre får bedre mulighed for at blive på arbejdsmarkedet eller komme ind på arbejdsmarkedet uden at miste noget.
Derudover åbnes der igen for optag på voksenlærlingeordningen i 2008 med mulighed for uddannelse af yderligere 1.500 voksenlærlinge.
Der er altså en lang række initiativer, som samlet set imødekommer de udfordringer, som samfundet står over for.
Men i dag behandler vi altså forslaget om kvalificeret udenlandsk arbejdskraft, og Dansk Folkeparti kan med disse bemærkninger støtte forslaget.